**NOTĂ**

**Informare privind infecţiile acute respiratorii şi gripa**

Săptămâna 52 (24 - 30.12.2012)

Din datele Centrului Naţional de Supraveghere şi Control al Bolilor Transmisibile şi ale Centrului Naţional de Gripă din INCDMI Cantacuzinoreiese că în săptămâna 52 din 2012, în România activitatea gripei este joasă, fără răspândire geografică. Nu s-a înregistrat nici un caz de gripă confirmat cu laboratorul în această săptămână (S50).

În săptămâna 52 au fost raportaţi 6 pacienţi cu afecţiuni compatibile cu gripa „*influenza-like illnesses ILI*” (din sistemul de supraveghere sentinelă ILI), iar probele recoltate de la aceştia au fost negative pentru virusurile gripale.

În săptămâna 52 au fost raportate 2.633 cazuri ARI (acute respiratory infections), (410 cazuri ARI la 100.000 locuitori, mai puţin cu 22,3% decât în aceeaşi săptămână din 2011, fiind sub nivelul bazal de alertă de 882⁰/₀₀₀₀). Incidenţa ARI din judeţele, Harghita, Satu Mare, Ialomiţa, Sibiu şi Argeş depăşeşte cu o abatere standard media pe ţară din S52.

Săptămâna 46 a fost prima din acest sezon în care sistemul de supraveghere tip sentinelă a monitorizat infecţiile respiratorii acute severe (SARI) în 21 spitale din 8 judeţe şi municipiul Bucureşti. În S52 au fost raportate 8 cazuri SARI (incidenţa 0,13⁰/₀₀₀₀), toate cu probe negative pentru virusul gripal şi nevaccinate antigripal. De la începutul supravegherii SARI (S46) s-au înregistrat 84 cazuri SARI, iar 45 probe de laborator recoltate de la 78 cazuri SARI au fost pozitive pentru: virus sinciţial respirator tip A (5 Bucureşti, 1 Mureş) şi tip B (7 Dolj, 2 Iaşi, 2 Mureş şi 1 Braşov), virus paragripal tip 1 (1 Dolj), virus paragripal tip 3 (6 Iaşi, 2 Dolj, 1 Mureş şi 2 Braşov), coronavirus 229 E (1 Bucureşti), rhinovirus (4 Iaşi, 1 Cluj, 1 Bucureşti, 1 Braşov şi 1 Mureş) şi bocavirus (2 Bucureşti, 2 Dolj, 2 Mureş şi 1 Iaşi). Un caz SARI, tânăr internat cu bronhopneumonie şi obezitate, a decedat prin şoc septic şi insuficienţă multiplă de organe şi sisteme. În probele de laborator recoltate de la acesta pentru sistemul santinelă SARI s-a identificat coronavirus 229 E. La 16 cazuri a fost menţionata pneumonia bacteriană secundară.

Până la 30.12.2012 au fost vaccinate antigripal 477.140 persoane conform catagrafiei persoanelor aflate în grupele de risc.

**Centrul European pentru Prevenirea şi Controlul Bolii (ECDC)** menţionează că transmisia virusului gripal a început în acest sezon în săptămâna 49. În săptămâna 52 au raportat la ECDC date de supraveghere a gripei 20 de ţări din totalul 29 ţări.

Franţa, Italia, Olanda şi Norvegia au avut o intensitate medie a activităţii gripei. Belgia, Danemarca, Franţa, Norvegia şi Anglia au raportat o activitate larg răspândită geografic a gripei, iar alte 9 ţări au raportat o tendinţă în creştere a activităţii gripei.

Proporţia de probe pozitive pentru gripă de 25% s-a menţinut la acelaşi nivel ca în săptămâna precedentă (27%), comparativ cu 17,3% în săptămâna 50. 70% din virusurile gripale identificate această săptămână au fost tip A şi 30% tip B.

În S52 au fost raportate 42 cazuri SARI confirmate de laborator de Belgia, Franţa, Irlanda şi Anglia. De la începutul supravegherii sezonului rece, din săptămâna 40/2012, au fost raportate 135 cazuri SARI confirmate de laborator de 7 ţări, 77 fiind datorate virusului gripal tip A şi 58 virusului gripal tip B.

**Biroul European al Organizaţiei Mondiale a Sănătăţii** menţionează în *Buletinul electronic săptămânal* **„*EuroFlu”*** că în săptămâna 52 rata consultaţiilor a continuat să crească, urmând o progresie de la vest către est în zona regiunii europene a OMS.

Pentru a doua săptămână consecutiv raportarea datelor a fost incompletă datorită vacanţei de sărbători.

În special ţările din partea vestică a regiunii au raportat circulaţia virusului gripal tip A(H1N1)pdm09, tip A(H3N2) şi tip B. Proporţia de A(H1N1)pdm09 este considerabil mai mare decât în aceeaşi perioadă a anului trecut. Procentajul de testări pozitive a fost de 20,5%. Numărul de cazuri de SARI este în continuare mic. Nici în această săptămâna nu s-a detectat virus gripal la cazurile SARI.